Irano aukščiausiasis vadovas
Irano aukščiausiasis vadovas (pers. رهبر معظم ایران = Rahbar-e Moazam-e Irân), arba Aukščiausiasis islamo revoliucijos vadas (pers. رهبر معظم انقلاب اسلامی = Rahbar-e Moazam-e Enqelâb-e Eslâmi) – Irano valstybės vadovas ir aukščiausias politinis bei religinis (ajatola) postas šalyje. Jį iki gyvos galvos skiria Ekspertų Asamblėja. Aukščiausiajam vadovui tiesiogiai pavaldžios ginkluotosios pajėgos, teismai, valstybinė televizija bei kitos pagrindinės vyriausybinės organizacijos. Pagal konstituciją aukščiausiasis vadovas apibrėžia bendrą islamo respublikos politiką (110 str.), prižiūrėdamas įstatymų leidžiamąją, vykdomąją ir teisminę valdžią (57 str.). Aukščiausiasis vadovas teisiškai laikomas „neliečiamu“, o iraniečiai dažnai baudžiami už abejojimą jo sprendimais ar jo įžeidinėjimą. Aukščiausiojo vadovo institutą 1979 m. įsteigė Irano konstitucija. Irano vadovu iki gyvos galvos paskelbtas islamo revoliucijos dvasinis lyderis Ruhola Chomeinis. Dabartinis Irano aukščiausiasis vadovas yra Ali Chamenėjus, pareigas einantis nuo 1989 m. birželio 4 d.